Geheilig vir God - Solidariteit WêreldSolidariteit Wêreld
Tuis › 10 minute voor werk Juig › Geheilig vir God
Geheilig vir God
Vroeg een môre het Eli nog op sy slaapplek gelê, en die lamp van
God het nog helder gebrand. Samuel het ook nog gelê in
die tempel van die Here waar die ark van God was,
en toe roep die Here na Samuel.
– 1 SAMUEL 3:2–4
Die lewensverhaal van Samuel is een van uitsonderlike gehoorsaamheid. Sy moeder wat lank kinderloos was, het hom van die Here afgesmeek en God beloof om haar seun vir Hom terug te gee. Sy het haar belofte gehou en Samuel het van kleins af by Eli in die tempel diens gedoen. Eli se seuns het die Here geminag en gesondig en nie na hul bejaarde vader se sagmoedige vermanings geluister nie.
Die eerste openbaring wat Samuel as jong seun van die Here gekry het, was om die slegte nuus van die finale oordeel oor sy seuns aan Eli oor te dra. Alles wat God oor Eli en sy seuns deur Samuel voorspel het, het gebeur en van toe af het hy die volk gelei. Hy het nie op sy eie krag staatgemaak nie, maar ernstig gebid om die Here God se beskerming. Toe die Filistyne op hulle afstorm om oorlog te maak, het die Here met geweldige swaar weer verwarring onder hulle gebring en die Israeliete het hulle vir goed verdryf.
Samuel het 'n gedenksteen tussen Mispa en Sen opgerig en dit Eben-Haeser genoem, wat beteken 'tot nou toe het die Here ons gehelp'.
Die Here het Samuel tot in sy oudag bygestaan en dit het goed gegaan met Israel tot die volk by hom aangedring het dat hulle 'n koning wil hê. Hy het, soos altyd, die Here geraadpleeg en Saul as koning gekies, later ook vir Dawid.
Toe Samuel in Rama oorlede is, het die hele volk saamgekom om oor hom te rou. Hy het, vandat sy moeder hom aan die Here gewy het, nooit 'n voet verkeerd gesit nie. Sy lewe in diens aan die Here het begin toe hy Hom as jong seun geantwoord het met: 'Praat, Here, u dienaar luister!'